Kalev Vapper, teie sünnipäev ja sünnikodu?  Olen sündinud 17. juulil Tallinnas. Olen Pirita poiss.    Kelleks soovisite saada lapsepõlves?  Olin väga ambitsioonikas - kolmeselt tahtsin olla merel kapten ja maal miilits. Algkoolis unistasin arheoloogiks saamisest, aga sellest hetkest kui loodi Eesti Raadio Poisteklubi, otsustasin saada ajakirjanikuks.    Millal  sattusite televisiooni tööle? Mida põnevat meenutate näitkeks noortesaate juhtimisest koos Reet Ojaga?  Tahtsin saada raadioajakirjanikuks. Kui olin Tartu Ülikoolis jõudnud 4. kursusele, kutsuti mind tegema ja juhtima telesarja "Kotermanni kool", mis rääkis merest ja purjetamisest. Selle sarja režissöör oli Virve Koppel. Tema rääkiski mulle augu pähe, et tuleksin tööle televisiooni.    Esimesed saated tegin 1975 aastal. Tegin ETV-s nii noorte- kui lastesaateid, töötasin spordisaadete  toimetuses ja mõned aastad sai tehtud ka AK uudiseid.    Reet Ojaga juhtisime 80-ndate esimesel poolel koos saatesarju "Oma nägu" ja "Kontakt". Reźissöörideks olid Raivo Suviste ja Toivo Kõster. Läbi sai sõidetud terve Eesti ja põnevaid kohtumisi ja naljakaid juhtumisi oli palju. Mäletan kuidas esimest sarja tehes Saaremaal Reedale tuukriülikonda selga sai topitud, kuidas me Hiiumaal mitu päeva tormivarjus kükitasime, kuidas Kontakti igaks saateks mõne muusikavideo meisterdasime (Juustulaul, Ärka  kaunis maa, Kojamehe lauluke jne). Koos Reedaga sai juhitud ka aastavahetuseprogrammi 1987/88. See oli esimest korda, kui ETV jätkas pärast südaööd oma kavaga ja ei lülitunud ümber Moskvast tulevale Kutsuvale Tulukesele.    Milliseid ameteid veel olete senise elu jooksul pidanud?  Minu esimene amet oli katlakütja. Kuivõrd isa suri väga varakult ja ema palgast pere ülalpidamiseks nappis, läksin 14-aastaselt tööle. Kell kuus hommikul kütsin soojaks ühe vahva lasteaia, siis  käisin vahepeal koolis ja pärast kooli kütsin edasi kui oli vaja. Hommikutundidel 6-8 vahel sai kütmise kõrvalt ka koolitükid tehtud. Mõnel hommikul, tõsi küll, läksin kooli mineku asemel koju magama, aga kuivõrd hinded olid korras, siis sellest suurt numbrit ei sündinud. Seda tööd sai tehtud 4 aastat kuni keskkool läbi sai ja ülikooli läksin.    ETV-s olin nii toimetaja, vanemtoimetaja, vastutav toimetaja kui peatoimetaja... Olen teinud ka operaatori ja reźissööri tööd. Pärast teletööd olen loonud  mõned firmad, toonud Eestisse nii häid veine, kui ka hurmavaid parfüüme ja tipp-kosmeetikat (Nina Ricci, Yves Saint Laurent, Lancome, Cacharel, Biotherm jmt. ) aga ka rõivaid (United Colors of Benetton). Loodud sai esimene Eesti-Prantsuse ühisfirma ja tegutsetud sai ka Leedus. Peale selle olen juhtinud EMT jaemüüki, müügiorganisatsiooni, mis oma poolesaja müügipunkti ja neljasaja inimesega oli üks Eesti suurimaid... Olen aidanud Rootsi alkoholihiiul Vin & Sprit Eestis veinimüüki korraldada ja juhtinud  Soome firmale Yhtyneet Kuvalehdet kuuluva kirjastuse Ühinenud Ajakirjad reklaamimüüki Eestis. Olen olnud ka juhtimis- ja meeskonnakoolitaja ning muidugi teinud ka veinikoolitusi.    Töötate Majandus- ja Kommunikatsiooniministeeriumis, millega te seal täpsemalt tegelete, ehk kirjeldate natuke oma tööd seal?  MKM-is on minu tööks juhtida avalike suhete osakonda. Aitame ministril ja ministeeriumil inimestele rääkida sellest, mida ja kuidas tehakse Eesti majanduse edendamiseks,  vastame päringutele ja aitame ajakirjanikke. See on põnev ja rutiinivaba töö, mis nõuab head analüüsivõimet ja suhtlemisoskust.    Olete ka ESS Kalev Jahtklubi juhatuse liige, kui kaua te seal tegutsenud olete ning mida uuemat on seal plaanis lähiajal ja suvel üldse?  Olen purjetamisega seotud olnud kogu oma elu. Isa töötas jahtklubis ja seetõttu oli üsna loomulik, et minust sai purjetaja. Käesolev purjetamishooaeg on mul juba 48. Olen seilanud noorteklassides Optimist ja  Kadett, olümpiaklassides Finn ja Soling, viimased paar-kolmkümmend aastat olen aga purjetanud erinevatel avamerejahtidel. Olen võistelnud nii Põhja- kui Läänemerel, purjetanud ümber Inglismaa ja tulnud13 korda erinevates jahiklassides Eesti meistriks. Praegu purjetan 5. Hooaega X41 jahiklassi kuuluval jahil nimega "Forte". Äsja sai teistkordselt võidetud Watergate´i regatt ja nüüd kaitseme taas Eesti avamerepurjetamise meistritiitlit Muhu Väina regatil. Siiani on parim saavutus mullu Norras võidetud  maailmameistrivõistluste pronksmedal.    ESS Kalev jahtklubis purjetan 1964.a. suvest, klubiliige olen ma aastast 1968 ja viimastel aastatel olen aidanud oma koduklubi tegevust korraldada ka juhatuse liikmena. Oleme Eesti suurim ja edukaim jahtklubi, kuhu kuulub üle 400 liikme. Sel suvel on oluline töö Pirita jõe süvendamine, et jahid kenasti sadamasse ja merele pääseksid, plaanis on jõekaldale ka uue kaasaegse klubihoone ehitamine ja vana ajaloolise klubimaja renoveerimine. Muhu Väina regati korraldamine on  üks meie klubi iga-aastaseid ülesandeid. Tänavu osaleb sellel 54. korda toimuval regatil üle 100 jahi Eestist, Lätist, Leedust, Venemaalt ja Soomest. Augusti algul on meie klubi korraldada ka Baltic Offshore Week.    Kuulute ka IRL ridadesse, kui kaua juba ning mida vahvat on IRL plaanis?  Kuulun IRL-i juba kümmekond aastat. See, mida IRL plaanib, on avalikkusel teada ja koalitsioonileppes kenasti ka kirjas. Tahame, et elu Eestis läheks iga aastaga paremaks, süveneks  omanikutunne, noored saaksid hea ja konkurentsivõimelise hariduse, et Eesti inimesed oleksid ettevõtlikud ja meie ettevõtted oleksid rahvusvaheliselt edukad.    Teie perekond ja lapsed?  Minu pere on mu armas naine Katrin ja vahva pisitütar Kirke. Esimesest abielust Tiinaga on mul tütred Kati ja Mari ning poeg Kalev. Kati on Randvere perearst, Kalev õpetab Tartu Kõrgemas Kunstikoolis fotograafiat, Mari lõpetas tänavu Tartu Ülikooli ja hakkab sellest sügisest Tallinnas tööle eesti  keele ja kirjanduse õpetajana. Olen ka kuue toreda lapselapse vanaisa. Katil on kaksikud poisid Kaarel ja Mihkel, kümnesed kutid, kes tänavu alustasid purjetamist Optimistidel ning 2-aastane tütar Miina. Kalevil on aga kolmesed kolmikud Ete, Mattias ja Karl. Aasta ja 5 kuune Kirke on neile kõigile seega noor tädi - tragi tüdrukutirts, kes õpib iga päevaga midagi juurde, armastab kuivatatud lesta, kamapallikesi ja meres sulistamist, lobiseb lõputult ja viskab juba mõnusalt naljagi. Lemmiklauluks on tal hetkel  biitlite "Yesterday".    Südamelt ära?  Südamel on ju alati midagi, aga tähtsam on see, et keegi oleks südames. Olen õnnelik ja positiivne inimene, arvan, et viriseda pole mõtet, elus saab kõigega hakkama kui sul on õige suhtumine, kallid ja hoolivad lähedased ning head sõbrad.    Kes võiks olla teie arvates järgmine Eesti Vabariigi president ning miks just tema?  Järgmine Eesti Vabariigi president on Toomas Hendrik Ilves, sest ta on hetkel parim  võimalik valik.    Kuna tegelete paljude asjadega, siis ehk kirjeldaksite ühte oma tavalist päeva, mida kõike sinna mahub?  Igasse minu päeva mahub minu kallis naine ja tore tütar, kelle jaoks püüan leida nii palju aega kui vähegi võimalik. Tööpäeviti loomulikult ka töö, mis on iga päev erinev ja seetõttu ka põnev ja huvitav, palju kohtumisi ja suhtlemist erinevate inimestega ja olenevalt aastaajast ning päevast ka purjetamist või muud sporti. Viimased tosin aastat teen  näiteks talviti regulaarselt sisesõudmist trenažööril Concept2. Ikka 12-15 km korraga.    Kas muusikat ka kuulata meeldib, kui jah, siis millist ning kes teile lauljatest enim meeldib?  Kuulan igasugust muusikat ja üsna sageli, nii autos kui kodus. Meeldib klassika: Biitlid, Queen, Joe Cocker, Rod Stewart, ABBA, Eesti muusikast pean lugu Ivo Linnast ja Tõnis Mäest, noorematest elan mõnuga kaasa hea sõbra Raivo pojale Uku Suvistele. Mulle meeldib ka Liisi Koikson ning hoidsin  pöialt ka noorele superstaarile Rosannale.    Millist raadiojaama enim kuulate?  Autos kuulan enamasti Raadio3 ja suvekodus Vikerraadiot.    Lemmiksaated telerist?  Uudised, spordisaated.    Kas pole olnud mõttes hakata uuesti mõnes telekanalis mõnd saadet juhtima?  Kui oled üle 1000 telesaate teinud, siis väga kergesti enam midagi teha ei taha, aga kui midagi põnevat ja põrutavat pähe tuleb või pakutakse, siis miks  mitte. Oluline on, et see mida sa teed, pakub huvi nii sulle endale kui teistele.    Kas selgeltnägemisse usute ning mida arvate selgeltnägijatest ja ravitsejatest, ehk on endal mõni põnev kogemus seoses sellega pajatada?  Seda, et mõnel inimesel on suuremad võimed, usun küll. Peavalu suudan isegi enamasti ära võtta. Ka seda on ette tulnud, et tunnen mingit kummalist ärevust ja mõni tund hiljem saan teada, et midagi mind puudutavat on just sel ajal juhtunud. Mis aga  ennustamisse puutub, siis piisava info, kogemuste ja hea intuitsiooniga võib sageli suhteliselt täpselt ette näha seda, mis juhtuma hakkab. Arvan aga, et elu sellepärast ongi põnev ja huvitav, et me kunagi täpselt ei tea, mis ees ootab. Tuleb olla uudishimulik, õppimisvõimeline ja vapper.